b'\n_START_ARTICLE_\nL\xc3\xa4nnenpiivi\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKooltaan l\xc3\xa4nnenpiivi on 14\xe2\x80\x9316\xc2\xa0cm. V\xc3\xa4ritykselt\xc3\xa4\xc3\xa4n laji on p\xc3\xa4\xc3\xa4osin tumman harmaa. Siiviss\xc3\xa4 on vaaleita juovia, jotka ovat nuorilla linnuilla aikuisia kellert\xc3\xa4v\xc3\xa4mm\xc3\xa4t eiv\xc3\xa4tk\xc3\xa4 yht\xc3\xa4 selke\xc3\xa4t. Nuoret linnut ovat my\xc3\xb6s v\xc3\xa4rilt\xc3\xa4\xc3\xa4n hieman aikuisia tummempia. L\xc3\xa4nnenpiivin kurkku ja alavatsa ovat v\xc3\xa4ritykselt\xc3\xa4\xc3\xa4n valkoiset. Ulkon\xc3\xa4\xc3\xb6lt\xc3\xa4\xc3\xa4n l\xc3\xa4nnenpiivi muistuttaa huomattavasti id\xc3\xa4npiivi\xc3\xa4 (Contopus virens) ja ainoa tuntomerkki, jolla lajit voi varmasti erottaa toisistaan erityisesti talvehtimisalueilla on niiden kutsu\xc3\xa4\xc3\xa4ni.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nL\xc3\xa4nnenpiivi pesii Pohjois-Amerikassa Yhdysvalloissa ja Kanadassa. Levinneisyysalue ulottuu Alaskasta etel\xc3\xa4\xc3\xa4n Kanadan l\xc3\xa4pi Minnesotaan ja Kaliforniaan. Lis\xc3\xa4ksi laji pesii my\xc3\xb6s Keski-Amerikassa Meksikosta Hondurasiin. Laji on pitk\xc3\xa4n matkan muuttaja ja talvehtii Etel\xc3\xa4-Amerikassa pohjois- ja l\xc3\xa4nsiosissa. Kes\xc3\xa4ll\xc3\xa4 lajia tavataan monenlaisista metsist\xc3\xa4. Suosittuja ovat havumets\xc3\xa4t sek\xc3\xa4 m\xc3\xa4nty\xc3\xa4 ja tammea kasvavat sekamets\xc3\xa4t. Talvisin lajia tavataan trooppisista metsist\xc3\xa4 ja niiden reunamailta sek\xc3\xa4 pelloilta, ruohomailta ja tiheik\xc3\xb6ist\xc3\xa4. L\xc3\xa4nnenpiivin talvehtimisymp\xc3\xa4rist\xc3\xb6t sijaitsevat yleens\xc3\xa4 alle 1\xc2\xa0000 metrin korkeudella merenpinnasta.\n_START_SECTION_\nElintavat\n_START_PARAGRAPH_\nL\xc3\xa4nnenpiivit l\xc3\xa4htev\xc3\xa4t talvehtimisalueiltaan huhti-toukokuussa ja ensimm\xc3\xa4iset linnut l\xc3\xa4htev\xc3\xa4t etel\xc3\xa4\xc3\xa4n elokuussa ja loputkin viimeist\xc3\xa4\xc3\xa4n lokakuun lopulla. Laji on todenn\xc3\xa4k\xc3\xb6isesti y\xc3\xb6muuttaja. Lajin pesim\xc3\xa4kausi kest\xc3\xa4\xc3\xa4 toukokuusta hein\xc3\xa4kuun puoleenv\xc3\xa4liin. Koiras puolustaa reviiri\xc3\xa4\xc3\xa4n laulamalla erityisesti aamuisin ja iltaisin. Lajin pes\xc3\xa4 sijaitsee oksanhaarukassa. Pes\xc3\xa4 on muodoltaan kuppimainen ja rakennetaan heinist\xc3\xa4, sammaleesta ja lehdist\xc3\xa4. Naaras munii kahdesta nelj\xc3\xa4\xc3\xa4n valkoista munaa, joissa on ruskeita tai sinisi\xc3\xa4 pilkkuja. Naaras hautoo munia noin kahden viikon ajan ja koiras osallistuu kuoriutuneiden poikasten ruokintaan hy\xc3\xb6nteisill\xc3\xa4._NEWLINE_Ravintonaan l\xc3\xa4nnenpiivit k\xc3\xa4ytt\xc3\xa4v\xc3\xa4t lent\xc3\xa4vi\xc3\xa4 hy\xc3\xb6nteisi\xc3\xa4, kuten k\xc3\xa4rp\xc3\xa4si\xc3\xa4, ampiaisia, mehil\xc3\xa4isi\xc3\xa4, kovakuoriaisia ja perhosia. Laji istuu oksalla ja sy\xc3\xb6ksyy nopeasti ilmassa lent\xc3\xa4v\xc3\xa4n hy\xc3\xb6nteisen kimppuun ja palaa takaisin samalle oksalle ruokailemaan. Toisinaan l\xc3\xa4nnenpiivi pyydyst\xc3\xa4\xc3\xa4 ruokaa my\xc3\xb6s oksilta tai korkeasta ruohikosta.'